b'\n_START_ARTICLE_\nExposici\xc3\xb3 Internacional de Barcelona\n_START_SECTION_\nParc d\'atraccions de La Foixarda\n_START_PARAGRAPH_\nPer a l\'Exposici\xc3\xb3 es va instal\xc2\xb7lar tamb\xc3\xa9 un parc d\'atraccions en els terrenys de la Foixarda, darrere del Poble Espanyol. Comptava amb una muntanya russa, un tren de vapor que feia un recorregut de 2\xc2\xa0km fins al Palau Nacional, uns cavallets, barraques de fira i diverses atraccions menors. Aquest parc va ser desmuntat despr\xc3\xa9s de l\'Exposici\xc3\xb3, per\xc3\xb2 a causa del seu \xc3\xa8xit va sorgir la iniciativa d\'instal\xc2\xb7lar un altre permanent en el seu lloc. El nou parc, inaugurat el 14 de juliol de 1930, va rebre el nom de Maricel, i estava situat entre Miramar i l\'estaci\xc3\xb3 del funicular, amb acc\xc3\xa9s per la pla\xc3\xa7a de Dante. Tenia unes deu atraccions, entre les quals destacava una muntanya russa anomenada Bug, aix\xc3\xad com una pista de patinatge i diversos jocs, com la Carioca, la Ninfa, el Cupido o el Mono de la Suerte. Tamb\xc3\xa9 se celebraven espectacles i esdeveniments esportius. El parc inclo\xc3\xafa un restaurant, regentat per l\'Hotel Oriente. Va tancar les seves portes el 1936, a l\'inici de la Guerra Civil. Aquest parc va ser un precedent del parc d\'atraccions de Montju\xc3\xafc inaugurat el 1966.\n_START_SECTION_\nImpacte\n_START_PARAGRAPH_\nCom va oc\xc3\xb3rrer el 1888, l\'Exposici\xc3\xb3 de 1929 supos\xc3\xa0 un gran impacte envers la ciutat de Barcelona a nivell urban\xc3\xadstic, no nom\xc3\xa9s a la zona de Montju\xc3\xafc, sin\xc3\xb3 que per tota la ciutat es van realitzar obres de millora i acondiciament: s\'enjardinaren les places de Tetuan, Urquinaona i Letamendi; es constru\xc3\xad el pont de Marina; s\'urbanitz\xc3\xa0 la Pla\xc3\xa7a de Catalunya; i es perllongaren l\'Avinguda Diagonal cap a l\'oest i la Gran Via de les Corts Catalanes cap al sud-oest. Tamb\xc3\xa9 es van realitzar diverses obres p\xc3\xbabliques: es millor\xc3\xa0 l\'asfaltat de carrers i el clavegueram, s\'instal\xc2\xb7laren lavabos p\xc3\xbablics i se substitu\xc3\xad la il\xc2\xb7luminaci\xc3\xb3 de gas per l\'el\xc3\xa8ctrica._NEWLINE_Tamb\xc3\xa9 es van remodelar diversos edificis, com l\'Ajuntament \xe2\x80\x93on Josep Maria Sert pint\xc3\xa0 el Sal\xc3\xb3 de Cr\xc3\xb2niques\xe2\x80\x93, o la Generalitat \xe2\x80\x93on es constru\xc3\xad el pont flam\xc3\xadger que creua el carrer Bisbe\xe2\x80\x93. Es van enllestir l\'edifici de Correus i Tel\xc3\xa8grafs i l\'Estaci\xc3\xb3 de Fran\xc3\xa7a, que portaven diversos anys en obres. Tamb\xc3\xa9 es constru\xc3\xad el Palau Reial de Pedralbes com a resid\xc3\xa8ncia de la fam\xc3\xadlia reial, obra d\'Eusebi Bona i Francesc Nebot. Durant aquesta \xc3\xa8poca es constru\xc3\xad el primer gratacel de Barcelona, l\'edifici de Telef\xc3\xb2nica a la cantonada Fontanella/Portal de l\'\xc3\x80ngel, obra de Francesc Nebot._NEWLINE_Finalment, es van millorar les comunicacions de la ciutat, amb la construcci\xc3\xb3 als anys 1920 de l\'Aeroport del Prat, la supressi\xc3\xb3 dels passos a nivell dins de la ciutat, la millora dels enlla\xc3\xa7os amb els barris perif\xc3\xa8rics de la ciutat, el soterrament del "tren de Sarri\xc3\xa0" (Ferrocarrils de la Generalitat de Catalunya), l\'electrificaci\xc3\xb3 dels tramvies p\xc3\xbablics i l\'ampliaci\xc3\xb3 de la l\xc3\xadnia III del Metro fins a Sants, connectant a Pla\xc3\xa7a d\'Espanya amb el recinte de l\'Exposici\xc3\xb3. Totes aquestes obres p\xc3\xbabliques comportaren una forta demanda de treball, provocant un gran augment de la immigraci\xc3\xb3 envers la ciutat comtal, provinent de tot arreu d\'Espanya. L\'augment de poblaci\xc3\xb3 comport\xc3\xa0 la construcci\xc3\xb3 de diversos barris obrers de "cases barates", com el Grup Aun\xc3\xb3s a Montju\xc3\xafc i els Grups Milans del Bosch i Bar\xc3\xb3 de Viver a Bes\xc3\xb2s.\n_START_SECTION_\nFons gr\xc3\xa0fic\n_START_PARAGRAPH_\nA l\'Arxiu Fotogr\xc3\xa0fic de Barcelona es conserva el fons gr\xc3\xa0fic de l\'exposici\xc3\xb3. El subfons, format per 7.215 fotografies i 80 \xc3\xa0lbums (6.245 fotografies), aplega documentaci\xc3\xb3 generada pels organismes encarregats de l\'organitzaci\xc3\xb3 de l\'Exposici\xc3\xb3 Internacional de Barcelona de 1929. Fotografies sobre la urbanitzaci\xc3\xb3 de la muntanya de Montju\xc3\xafc i de la construcci\xc3\xb3 de les infraestructures de l\'Exposici\xc3\xb3 Internacional de 1929 i reproduccions de dibuixos, pl\xc3\xa0nols d\'avantprojectes i projectes de les instal\xc2\xb7lacions, tamb\xc3\xa9 hi ha reportatges gr\xc3\xa0fics dels actes protocol\xc2\xb7laris de l\'esdeveniment. _NEWLINE_Les fotografies s\xc3\xb3n obra d\'Alexandre Merletti, Cuy\xc3\xa1s, Josep Brangul\xc3\xad, Roisin, Josep Maria Sagarra i P\xc3\xa9rez de Rozas, entre d\'altres. Es tracta d\'un subfons molt interessant que ens mostra la magnitud de l\'Exposici\xc3\xb3 des del punt de vista cultural, social, urban\xc3\xadstic i arquitect\xc3\xb2nic._NEWLINE_El subfons va arribar a l\'Arxiu Hist\xc3\xb2ric de la Ciutat de Barcelona a trav\xc3\xa9s de diferents sectors de l\'Ajuntament de Barcelona, principalment de la Comissi\xc3\xb3 Especial Municipal del Parc i Palaus de Montju\xc3\xafc i tamb\xc3\xa9 del secretari de l\'Exposici\xc3\xb3, Joaquim Montaner. Un cop a l\'Arxiu, part del material es va registrar als llibres de registre de la Secci\xc3\xb3 de Fotografia de l\'Arxiu Hist\xc3\xb2ric de la Ciutat i posteriorment es guard\xc3\xa0 a la reserva, per passar a formar part del fons de l\'Arxiu Fotogr\xc3\xa0fic de Barcelona m\xc3\xa9s endavant.'